Kristian Thulesen Dahl (DF), 2009-09-08:
Det er jo fuldstændig korrekt, og det betyder også, at når vi kommer til tredje behandling af det finanslovforslag, vi i dag har til førstebehandling, skal man selvfølgelig se på, hvad vi så har fået igennem.
Er der velfærdsforbedringer – ja eller nej?
Her vil svaret være ja, sådan er det, og hr. Frank Aaen ved også godt, at der vil være grupper i det danske samfund, der vil opleve helt konkrete forbedringer, når vi går ind og laver en aftale med regeringen, og det er velfærdsforbedringer.
I forhold til det med skatten må jeg bare sige, at nu kan hr. Frank Aaen jo næsten overhovedet ikke finde venner længere med hensyn til skat på grund af den ændring, der er sket her på det seneste.
Men sagen er vel, at hvis man sagde til danskerne i dag: Den økonomi, I i dag kan regne jer frem til at I har næste år, laver vi om, så vi tager noget fra jer – så tror jeg, det ville forstærke krisen.
Det ville få flere danskere til at være tilbageholdende og ikke turde sætte nogle ting i gang, ikke gå ned og købe nogle ting ind til husholdningen osv., og så ville vi få en forværring af krisen og en stigning i ledigheden.
Derfor tror jeg faktisk, at hr. Frank Aaens medicin vil forværre den krise, vi står i nu, og alene af den grund kan jeg selvfølgelig ikke anbefale, at man på nogen måde tager højde for hr. Frank Aaens politik i den økonomiske politik, man skal føre.
Det er altså svært.
Hvis hr. Ole Sohn overhovedet ikke hører efter, hvad jeg står heroppe og siger, er det sådan lidt omsonst, at vi har noget, der kaldes en debat her i Folketinget. I mit ordførerindlæg redegjorde jeg for, at vi mente, at der er behov for flere investeringer end dem, regeringen har lagt op til, at der er plads til at fremrykke flere offentlige investeringer.
Jeg nævnte det med sygehusene meget specifikt, fordi det er et af de områder, hvor vi synes man med fordel kan se på, om man kan fremrykke investeringer, fordi det har både den effekt, at der bliver færre ledige, flere i beskæftigelse, og at sygehusene bliver hurtigere moderniseret til gavn for patienterne.
Og det er åbenbart noget, som hr. Ole Sohn slet ikke har hørt.
Det var et chock for os at opleve, at landets ottende største bank ikke kunne klare den.
Så siger hr. Ole Sohn, at det i januar slet ikke var gået op for os, at noget var galt, men det er jo direkte i modstrid med det, jeg siger.
Og jeg har tilbudt hr. Ole Sohn, at vi i fællesskab går referatet fra forhandlingen i januar igennem, og så tror jeg altså også, at hr. Ole Sohn vil erkende, at jeg og ikke hr. Ole Sohn har ret.
I dag ville den lyde anderledes, selvfølgelig ville den da det.
Men jeg tror bare, at hr. Morten Østergaard ligesom andre må anerkende, at den bagklogskab, der gør, at vi i dag skal have en konkurrence om, hvem der vidste bedst på hvilket tidspunkt, og hvad der var dybden af denne krise, er tankevækkende.
Det er egentlig specielt tankevækkende, at en repræsentant for Det Radikale Venstre kan have det synspunkt, at det er en konkurrence, der er værd at tage.
Sagen er jo, at det, konflikten har drejet sig om hele vejen igennem, har været, hvordan man tackler den krise.
Venstrefløjen har givet det billede, at man med en vækstplan på 36 mia. kr. engang i starten af året kunne have fundet ud af, hvad man skulle gøre ved krisen, hvor vi har sagt, at vi ikke kender det nøjagtige omfang af det, vi står over for.
Vi bliver nødt til løbende at vurdere, hvad der er behov for, og så tage de initiativer, som skal til.
Hvis man tilbage i januar og februar troede, at man vidste, nøjagtig hvad der ville ske fra dengang til nu, havde man nemlig taget fejl, og det havde venstrefløjen også.
Det havde vi alle sammen, og derfor er det nu godt at gøre tingene skridt for skridt, så vi gør det rigtige og sørger for, at skatteydernes penge bliver brugt med mest mulig varsomhed.